Pakuotės lapelis: informacija vartotojui

Betaxolol PMCS 20 mg tabletės
betaksololio hidrochloridas


Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti. 
· Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Betaxolol PMCS ir kam jis vartojamas 
2.	Kas žinotina prieš vartojant Betaxolol PMCS 
3.	Kaip vartoti Betaxolol PMCS 
4.	Galimas šalutinis poveikis 
5.	Kaip laikyti Betaxolol PMCS 
6.	Pakuotės turinys ir kita informacija


1.	Kas yra Betaxolol PMCS ir kam jis vartojamas

Veiklioji Betaxolol PMCS medžiaga yra betaksololio hidrochloridas. Betaksololis priklauso beta adrenoblokatorių, taip vadinamų vaistinių preparatų grupei. Šie vaistiniai preparatai mažina kraujospūdį, retina širdies susitraukimų dažnį bei mažina širdies raumens deguonies poreikį.

Betaxolol PMCS yra gydoma lengvo ar vidutinio sunkumo aukšto kraujospūdžio liga (hipertenzija). Esant sunkesnėms formoms, galima derinti su kitais antihipertenziniais vaistais.

Jis taip pat gali būti vartojamas stabiliosios įtampos krūtinės anginos (krūtinės skausmo, atsirandančio dėl širdį maitinančių kraujagyslių susiaurėjimo arba streso) ilgalaikiam gydymui ir priepuolių profilaktikai.

Betaxolol PMCS skirtas suaugusiems pacientams gydyti.


2.	Kas žinotina prieš vartojant Betaxolol PMCS 

Betaxolol PMCS vartoti draudžiama:
-	jeigu yra alergija betaksololio hidrochloridui arba bet kuriai pagalbinei šio vaisto medžiagai (jos išvardytos 6 skyriuje),
1. jeigu sergate sunkia astma arba kitokia obstrukcine plaučių liga,
1. jeigu sergate sunkiu širdies nepakankamumu,
1. jeigu ištiko kardiogeninis šokas,
1. jeigu turite širdies ritmo sutrikimų (yra antro arba trečio laipsnio atrioventrikulinė blokada, nebent turite įdėtą širdies stimuliatorių),
1. jeigu sergate Princmetalo (Prinzmetal) krūtinės angina,
1. jeigu yra sinusinio mazgo silpnumo sindromas arba sinoatrialinė blokada (širdies ritmo sutrikimas),
1. jeigu yra per retas širdies ritmas,
1. jeigu sergate sunkia Reino (Raynaud) ligos forma ar yra sunki periferinių arterijų liga (galūnių kraujotakos nepakankamumas),
1. jeigu yra feochromocitoma (tam tikras antinksčių navikas),  
1. jeigu yra per mažas kraujospūdis,
1. jeigu yra buvę anafilaksinių reakcijų (sunki alerginė reakcija),
1. jeigu yra per didelis kraujo rūgštingumas (metabolinė acidozė),
1. jeigu vartojate floktafenino ar sultoprido. 

Įspėjimai ir atsargumo priemonės 

Pasitarkite su gydytoju arba vaistininku prieš pradėdami vartoti Betaxolol PMCS, jeigu:
1. Jūs kenčiate dėl sunkios astmos ar lėtinės obstrukcinės plaučių ligos. Plaučių funkcijos tyrimai rekomenduojami prieš pradedant vartoti Betaxolol PMCS. Tačiau nepageidaujamų reakcijų rizika yra maža.
1. Jums yra kompensuotas širdies nepakankamumas arba širdies laidumo sutrikimas (pirmojo laipsnio atrioventrikulinė blokada).
1. Jums yra lengvos formos periferinių arterijų sutrikimas, pasireiškiantis sutrikusia galūnių kraujotaka (Raynaud sindromas, Raynaud liga, vaskulitas arba lėtinė apatinių galūnių išemija). Betaxolol PMCS gali pabloginti būklę.
1. Jūs sergate hipertenzija, kurios priežastis yra antinksčių liga (feochromacitoma).
1. Sergate cukriniu diabetu, linkusiu į hipoglikemiją (mažas cukraus kiekis kraujyje). Pacientai, sergantys cukriniu diabetu, turi dažniau sekti cukraus kiekį kraujyje, ypatingai gydymo pradžioje.
1. Jums ar Jūsų šeimoje yra buvę žvynelinės atvejų. Gydymas Betaxolol PMCS gali pasunkinti būklę.
1. Jeigu planuojate operaciją, informuokite anesteziologą, kad vartojate Betaxolol PMCS; Betaxolol PMCS vartojimo nutraukti nerekomenduojama pacientams, sergantiems sunkia išemine širdies liga ir aukštu kraujospūdžiu, nes kyla rizika, susijusi su staigaus beta adrenoblokatorių vartojimo nutraukimu.
1. Jūs sergate glaukoma (padidėjęs spaudimas akyje). Prieš akių gydytojo apžiūrą informuokite jį, kad vartojate Betaxolol PMCS.
1. Jūs sportuojate. Betaxolol PMCS aktyvi medžiaga gali rodyti teigiamus dopingo rezultatus.
1. Sergate skydliaukės liga (tirotoksikozė). Betaxolol PMCS gali užmaskuoti šios ligos širdies ir kraujagyslių sistemos požymius.
1. Sergate inkstų liga.

Jeigu gydymo metu Jūsų širdies susitraukimų dažnis labai sumažėja ir atsiranda tokių simptomų kaip krūtinės skausmas, svaigulys ar nuovargis, kreipkitės į savo gydytoją. Jūsų dozė bus sumažinta.

Jeigu taip vadinamas nujautrinamasis gydymas turi būti taikomas alergiškiems pacientams, Betaxolol PMCS turėtų būti keičiamas kitu spaudimą mažinančiu vaistiniu preparatu, ne iš beta blokatorių grupės.
Senyviems pacientams gydymą reikia pradėti mažomis dozėmis.

Negalima savarankiškai nutraukti gydymo Betaxolol PMCS, ypač jeigu sergate stabiliąja krūtinės angina arba išemine širdies liga. Jeigu gydymą būtina nutraukti, kreipkitės į savo gydytoją, kuris palaipsniui sumažins dozę.

Vaikams ir paaugliams
Betaksololio nerekomenduojama vartoti vaikams ir paaugliams.

Kiti vaistai ir Betaxolol PMCS
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Betaxolol PMCS ir kitų tuo pačiu metu vartojamų vaistų poveikis gali sąveikauti. Todėl gydytojas turi būti informuotas apie visus vaistus, kuriuos šiuo metu vartojate arba pradėsite vartoti – tiek receptinius, tiek nereceptinius. Pasitarkite su gydytoju, prieš pradėdami vartoti bet kokį nereceptinį vaistą kartu su Betaxolol PMCS.
Šio vaistinio preparato negalima vartoti kartu su floktafeninu ar sultopridu.
Betaxolol PMCS nerekomenduojama vartoti kartu su amjodaronu, digoksinu ir verapamiliu (vaistais, skiriamais širdies ligų gydymui) bei su fingolimodu (vaistu, skiriamu išsėtinės sklerozės gydymui).
Iš dalies Betaxolol PMCS reikia atsargiai vartoti su kalcio kanalų blokatoriais (bepridiliu, diltiazemu, mibefradiliu), su vaistiniais preparatais, skirtais širdies ritmo sutrikimų gydymui (propafenonu, chinidinu, hidrochinidinu, dizopiramidu), su baklofenu (vaistinis preparatas, skirtas raumenų įtempimui mažinti), su lidokainu (vietiniu anestetiku) ir su jodo turinčiais kontrastiniais preparatais.
Kartu vartojant betaksololio ir vaistų, skirtų cukrinio diabeto gydymui, gali didėti pastarųjų veikimas. Hipoglikemijos klinikiniai požymiai (pagreitėjęs širdies ritmas ir drebulys) gali būti slepiami betaksololio poveikio.
Vartojant betaksololio gali kilti tarpusavio sąveika su toliau išvardintais vaistiniais preparatais: nesteroidiniais priešuždegiminiais vaistais, kalcio kanalų blokatoriais (nifedipinas), vaistais, skirtais depresijos gydymui, kortikosteroidais ir tetrakosacidais (hormoniniai vaistiniai preparatai), meflovinu (vaistinis preparatas, skirtas maliarijos gydymui), simpatomimetiniais vaistais (padidinančiais širdies dažnį) ir klonidinu (skirtu glaukomos gydymui).

Betaxolol PMCS vartojimas su maistu ir gėrimais
Tabletes geriausiai vartoti ryte, nepriklausomai nuo valgio.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku. 

Vairavimas ir mechanizmų valdymas
Dėl galimo šalutinio poveikio (nuovargio, svaigulio), kurie ypatingai gali pasireikšti gydymo pradžioje, šis vaistinis preparatas gali neigiamai paveikti veiklą, kuriai reikalingas budrumas, koordinacija ir greitas sprendimų priėmimas (pav.: automobilio vairavimas, mechanizmų valdymas, darbas aukštyje ir kt.). Tokiais atvejais Jūs galite užsiimti šia veikla tik tuomet, jeigu tai leido Jūsų gydytojas.

Betaxolol PMCS sudėtyje yra natrio
Vienoje šio vaisto tabletėje yra mažiau kaip 1 mmol (23 mg) natrio, t. y. jis beveik neturi reikšmės.


3.	Kaip vartoti Betaxolol PMCS

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką. 

Suaugusieji

Dozė yra nustatoma individualiai, atsižvelgiant į vaistinio preparato toleravimą ir terapinį efektą.

Įprasta paros dozė aukštam kraujospūdžiui gydyti yra viena tabletė (20 mg) kartą per parą.

Sergant stabiliąja įtampos krūtinės angina, rekomenduojama dozė yra 1 tabletė per parą. Atsižvelgdamas į paciento būklę, gydytojas gali koreguoti dozę nuo 10 mg (pusės tabletės) iki 40 mg (dviejų tablečių) per parą.

Sutrikusi inkstų funkcija 

Pacientams, kuriems yra lengvas inkstų funkcijos sutrikimas, koreguoti dozės nereikia. Esant sunkiam inkstų funkcijos sutrikimui, gydytojas rekomenduos Jums vartoti mažesnę dozę. Jeigu Jums atliekama dializė, rekomenduojama paros dozė bus 10 mg (pusė tabletės) per parą. Ši dozė gali būti skiriama nepriklausomai nuo dializės laiko ar dažnio.

Sutrikusi kepenų funkcija 

Pacientams, kuriems yra kepenų nepakankamumas, dozės koreguoti nereikia, tačiau gydymo pradžioje rekomenduojama atidi paciento priežiūra.

Senyviems pacientams
Senyvus pacientus reikia pradėti gydyti mažomis dozėmis. 

Vartojimo būdas
Tabletės gali būti padalytos į dvi dalis, kaip parodyta paveikslėlyje. Norint padalinti į dvi lygias dalis, tabletę reikia padėti ant tvirto paviršiaus taip, kad laužimo vagelė būtų viršuje ir rodomaisiais pirštais tabletės kraštus trumpu tvirtu judesiu spausti žemyn.

Tabletes geriausiai vartoti ryte, nepriklausomai nuo valgio.

Ką daryti pavartojus per didelę Betaxolol PMCS dozę
Pavartojus per didelę betaksololio dozę arba jeigu jo atsitiktinai išgėrė vaikas, nedelsiant kreipkitės į gydytoją.

Pamiršus pavartoti Betaxolol PMCS
Pamiršus išgerti tabletę ryte, ją galima išgerti bet kuriuo metu per dieną. Kitą dieną vaisto vartokite kaip įprastai. Negalima vartoti dvigubos dozės norint kompensuoti praleistą tabletę.

Nustojus vartoti Betaxolol PMCS
Niekada nenustokite vartoti betaksololio savo nuožiūra. Jeigu reikalinga nutraukti gydymą, pasikonsultuokite su savo gydytoju, kadangi dozę reikia mažinti palaipsniui.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
1. svaigulys, galvos skausmas,
1. silpnumas, nemiga,
1. skrandžio skausmas, viduriavimas, pykinimas ir vėmimas,
1. suretėjęs širdies ritmas (bradikardija),
1. šalčio pojūtis galūnėse,
1. impotencija.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų): 
1. odos reakcijos, įskaitant esamos psoriazės simptomų pablogėjimą arba psoriazei būdingus proveržius,
1. depresija,
1. širdies nepakankamumas, sumažėjęs kraujospūdis, širdies ritmo sutrikimas (atrioventrikulinio mazgo laidumo sumažėjimas ar esamos atrioventrikulinės blokados paaštrėjimas),
1. pirštų spalvos pasikeitimai (Reino (Raynaud) sindromas), šlubavimo skausmo paaštrėjimas dėl sutrikusios apatinių galūnių kraujotakos,
1. pasunkėjęs kvėpavimas dėl kvėpavimo takų susiaurėjimo (paroksizminis bronchų susiaurėjimas).

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
1. rankų ir kojų jutimo sutrikimai (dilgčiojimas),
1. regėjimo sutrikimai,
1. haliucinacijos, sumišimas, naktiniai košmarai,
1. sumažėjęs ar padidėjęs kraujo gliukozės kiekis.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
1. lėtinis mieguistumas,
1. bėrimas, niežulys, pagausėjęs prakaitavimas, plaukų slinkimas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą. 


5.	Kaip laikyti Betaxolol PMCS

Šį vaistą laikykite vaikams nepastebimoje ir nepasiekiamoje vietoje.

Ant dėžutės ar lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti ne aukštesnėje kaip 30 C temperatūroje.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Betaxolol PMCS sudėtis 
· Veiklioji medžiaga yra betaksololio hidrochloridas. Kiekvienoje Betaxolol PMCS tabletėje yra 20 mg betaksololio hidrochlorido.
· Pagalbinės medžiagos yra mikrokristalinė celiuliozė, kroskarmeliozės natrio druska, magnio stearatas, bevandenis koloidinis silicio oksidas.

Betaxolol PMCS išvaizda ir kiekis pakuotėje
Betaxolol PMCS yra beveik baltos spalvos, apvalios, abipusiai gaubtos tabletės, kurių vienoje pusėje yra vagelė. Tabletė yra 8 mm skersmens. Tabletę galima padalyti į lygias dozes.

Tabletės yra supakuotos lizdinėse plokštelėse po 10, 20, 30, 50, 60, 90 ar 100 tablečių.
Gali būti tiekiamos ne visų dydžių pakuotės.

Registruotojas ir gamintojas
PRO.MED.CS Praha a.s.
Telčská 377/1, Michle, 140 00 Prague 4 
Čekija

Jeigu apie šį vaistą norite sužinoti daugiau, kreipkitės į vietinį registruotojo atstovą.

	PRO.MED.CS Praha a.s. atstovybė
Lukiškių 5- 206, 
LT-01108,
Vilnius 
Telefonas: +370 5 2151008



Šis vaistas EEE valstybėse narėse registruotas tokiais pavadinimais:

Čekija		Betaxolol PMCS 
Latvija		Betaxolol PMCS 20 mg tabletes
Lenkija		Betaxolol PMCS
Lietuva		Betaxolol PMCS 20 mg tabletės

Šis pakuotės lapelis paskutinį kartą peržiūrėtas 2023-05-28.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/

